Aðalfundur Íslandsstofu : Brýnt að efla alþjóðleg viðskipti 3. maí 2011 „ Aukinn hagvöxtur hér á landi , fjölgun arðbærra starfa og endurheimt þeirra lífskjara sem við áður nutum , hlýtur að byggjast á auknum alþjóðlegum viðskiptum “ , sagði Jón Ásbergsson framkvæmdastjóri í erindi sínu á aðalfundi Íslandsstofu . „ Aukinn hagvöxtur hér á landi , fjölgun arðbærra starfa og endurheimt þeirra lífskjara sem við áður nutum , hlýtur að byggjast á auknum alþjóðlegum viðskiptum “ , sagði Jón Ásbergsson framkvæmdastjóri í erindi sínu á aðalfundi Íslandsstofu . Benti hann á að útflutningur og gjaldeyrisskapandi þjónusta legðu grunn að endurreisn íslensks atvinnulífs . „ Á sama hátt er mikilvægt að hvetja erlenda aðila til að nýta sér staðarkosti lands og þjóðar með fjárfestingum og starfsemi hér á landi . Öll starfsemi Íslandsstofu miðar að því að efla þessa þróun , sem er mikilvægari nú en nokkru sinni fyrr , “ sagði Jón . Friðrik Pálsson formaður stjórnar sagði m.a. að á meira en einni öld hefði íslenskur sjávarútvegur öðrum atvinnugreinum fremur staðið undir stærstum hluta gjaldeyristekna þjóðarinnar . Í dag gæti öflug ferðaþjónusta haft mikil áhrif um allt land , ef vel tækist til , og á síðustu misserum hefði hugverkaiðnaðurinn blómstrað hérlendis . „ Margir koma hingað vegna náttúrunnar en öflug menning er jafnframt spennandi segull fyrir ákveðinn hóp . Það er mjög brýnt , sérstaklega núna , þegar ákveðið hefur verið að leggja mikla áherslu á heilsársferðaþjónustu og þar með veturinn , að menningin , þ.m.t. söfn og sýningar , tónlistin , óperan að ógleymdri matarmenningunni okkar , verði vakin og sofin í því að nýta sér samstarfið við hin eiginlegu ferðaþjónustufyrirtæki til að koma sér á framfæri . Þá er rétt að minnast á kvikmyndagerðina sem er á talsverðri siglingu sem stendur . “ Hátt í 200 manns sóttu aðalfund Íslandsstofu sem haldinn var 28. apríl . Friðrik Pálsson ávarpaði gesti og Jón Ásbergsson stiklaði á stóru á starfsárinu 2010 . Formenn fagráða Íslandsstofu greindu því næst frá hlutverki sínu og framtíðarsýn . Þá skýrði Guðný Káradóttir markaðsstjóri frá ábyrgum fiskveiðum , Inga Hlín Pálsdóttir forstöðumaður fjallaði um Inspired by Iceland-verkefnið og Halldór Guðmundsson verkefnisstjóri fjallaði um Sögueyjuna Ísland , heiðursgest Bókasýningarinnar í Frankfurt 2011 . Loks tóku forstöðumenn Íslandsstofu til máls og skýrðu frá meginþáttum starfseminnar . Fundarstjóri á aðalfundinum var Rakel Olsen , framkvæmdastjóri Sigurðar Ágústssonar í Stykkishólmi .